Nariadenie Rady (ES) č. 974/2001
zo 14. mája 2001,
ktorým sa mení a dopĺňa nariadenie (EHS) č. 3911/92 o vývoze tovaru kultúrneho charakteru
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 133,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže:
(1) Založenie hospodárskej a menovej únie a prechod na euro ovplyvnili posledný pododsek v záhlaví B prílohy k nariadeniu (EHS) č. 3911/92 [4] uvádzajúcemu hodnoty tovaru kultúrneho charakteru vyjadrené v ECU, na ktoré sa vzťahuje uvedené nariadenie. Tento pododsek stanovuje, aby dňom prepočtu daných hodnôt na národné meny bol 1. január 1993.
(2) Podľa nariadenia Rady (ES) č. 1103/97 zo 17. júna 1997 o niektorých opatreniach týkajúcich sa zavedenia eura [5] sa každý odkaz na ecu v právnych dokumentoch stal od 1. januára 1999 odkazom na euro, po konverzii v kurze jedna ku jednej. Bez zmeny a doplnenia nariadenia (EHS) č. 3911/92, a následne aj pevného devízového kurzu zodpovedajúceho kurzu platnému 1. januára 1993, by členské štáty, ktoré majú euro ako svoju menu, naďalej používali rozdielne čiastky prepočítané na základe devízových kurzov z roku 1993, a nie prepočítavacie kurzy neodvolateľne stanovené k 1. januáru 1999 a táto situácia by trvala dovtedy, dokedy by pravidlo prepočtu bolo neoddeliteľnou súčasťou nariadenia.
(3) Posledný pododsek v záhlaví B prílohy k nariadeniu (EHS) č. 3911/92 by sa preto mal zmeniť a doplniť tak, aby od 1. januára 2002 členské štáty, ktoré používajú euro ako svoju menu, priamo uplatňovali hodnoty v eurách ustanovené v legislatíve spoločenstva. Pokiaľ ide o iné členské štáty, ktoré budú naďalej prepočítavať tieto limity na národné meny, devízový kurz by sa mal prijať vo vhodný deň do 1. januára 2002 a pre tieto štáty by sa malo prijať opatrenie, aby upravovali tento kurz automaticky a pravidelne s cieľom kompenzovať odchýlky devízového kurzu medzi národnou menou a eurom.
(4) Zdalo by sa, že hodnota 0 (nula) v záhlaví B prílohy k nariadeniu (EHS) č. 3911/92 uplatniteľná ako finančný limit pre niektoré kategórie predmetov kultúrneho charakteru by sa mohla vykladať tak, že by ohrozila účinné uplatňovanie nariadenia. Keďže táto hodnota 0 (nula) znamená, že tovar, ktorý patrí do príslušných kategórií nezávisle od ich hodnoty - aj keď je zanedbateľná alebo nulová - sa má považovať za "predmety kultúrneho charakteru" v zmysle daného nariadenia, niektoré orgány to vykladali tak, že príslušný predmet kultúrneho charakteru nemá vôbec nijakú hodnotu, čím zbavili tieto kategórie tovaru ochrany, ktorú umožňovalo nariadenie.
(5) S cieľom vyhnúť sa z tohto hľadiska akýmkoľvek nejasnostiam, číslica 0 by sa mala nahradiť jednoznačnejším výrazom, ktorý by nezanechával pochybnosti, pokiaľ ide o potrebu chrániť príslušný tovar,
PRIJALA TOTO NARIADENIE:
Článok 1
V prílohe k nariadeniu (EHS) č. 3911/92 sa text v záhlaví B týmto mení a nahrádza takto:
1. Nadpis
"HODNOTA: 0 (nula)"
sa nahrádza takto:
"HODNOTA:
Nezávisle od hodnoty."
2. Posledný pododsek vzťahujúci sa na prepočet hodnôt vyjadrených v ECU na národné meny sa nahrádza takto:
"Členské štáty, ktoré nemajú euro ako svoju menu, prepočítajú a vyjadria hodnoty vyjadrené v euro v prílohe v národných menách v devízovom kurze z 31. decembra 2001 uverejnenom v Úradnom vestníku Európskych spoločenstiev. Táto protihodnota v národných menách sa každé dva roky opätovne preskúma s platnosťou od 31. decembra 2001. Výpočet tejto protihodnoty sa zakladá na priemernej dennej hodnote týchto mien vyjadrenej v eurách počas obdobia 24 mesiacov, ktoré sa končí posledný augustový deň pred revíziou, ktorá sa uskutoční 31. decembra. Túto metódu výpočtu preskúma na návrh Komisie Poradný výbor pre tovar kultúrneho charakteru v podstate dva roky po prvej žiadosti. Pri každej revízii sa hodnoty vyjadrené v eurách a ich protihodnotách budú pravidelne uverejňovať v Úradnom vestníku Európskych spoločenstiev v prvých dňoch novembra pred termínom, keď sa uskutoční revízia."
Článok 2
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskych spoločenstiev.
Bude sa uplatňovať od 1. januára 2002.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 14. mája 2001